SKRIFTLIG FORESPØRGSEL E-0660/01

af Philip Bushill-Matthews (PPE-DE) til Rådet

(8. marts 2001)

Om: Det Europæiske Råd i Lissabon og investeringer

Det Europæiske Råd i Lissabon i 2000 opfordrede Rådet og Kommissionen til sammen med medlemsstaterne, hvor det er relevant, at forbedre miljøet for private forskningsinvesteringer, FoU-partnerskaber og nye højteknologiske virksomheder ved hjælp af skattepolitik, risikovillig kapital og støtte fra EIB. Hvilke skridt, især med konkrete eksempler, er der siden Lissabon-topmødet taget på dette område?

Svar

(13. juli 2001)

Som fastslået i konklusionerne fra Det Europæiske Råd i Lissabon er det Rådet og Kommissionen, samt, hvor det er relevant, medlemsstaterne selv, der skal tage de nødvendige skridt til oprettelsen af det europæiske forskningsområde. Problemerne med utilstrækkelig investering i FoU, navnlig privat investering, samt behovet for investering til fremme af FoU-partnerskaber og nye højteknologiske virksomheder har været kendt længe og skal hovedsagelig afhjælpes på medlemsstatsniveau (f.eks. ved hjælp af skattepolitik) og med en vis tilskyndelse fra Kommissionen.

Rådet selv kan kun bifalde ethvert initiativ, der tages til fremme af især private investeringer i FoU-aktiviteter.

Rådet har med interesse noteret sig Kommissionens initiativer med henblik på at styrke etablering af et netværk i FoU-aktioner og finansiere innovation ved hjælp af risikovillig kapital. Det har desuden bifaldet Den Europæiske Investeringsbanks igangværende bestræbelser på at støtte oprettelsen af det europæiske forskningsområde med sit innovation 2000 initiativ ved bl.a. at benytte Den Europæiske Investeringsfond og især bankens og Kommissionens analyser af et muligt samarbejde til støtte for aktioner under 5. og 6. rammeprogram for forskning.

I den forbindelse henledes opmærksomheden på en afgørelse, som Rådet traf for nylig om et flerårigt program for SMV (2001-2005). Programmets beløbsramme er på 450 mio EUR over fem år og tager i vid udstrækning sigte på innovation og FTU take-up.

Rådet har desuden noteret sig, at Kommissionen som anført i sin rapport til Det Europæiske Råd i Stockholm om de fremskridt, der er gjort med hensyn til oprettelsen af det europæiske forskningsområde vil foretage en sammenlignende undersøgelse af god praksis vedrørende støtte til forskning og innovation ved hjælp af skattemæssige foranstaltninger, samt med hensyn til at skabe specifikke rammer for samarbejde med EIB.

Rådet vil desuden undersøge alle relevante foranstaltninger, som Kommissionen har foreslået i det forslag, den for nylig forelagde vedrørende rammeprogrammet for forskning (2002-2006).

Det Europæiske Råd i Stockholm har revideret denne strategi og udstukket nye retningslinjer.

I en række rapporter fra Rådet og Kommissionen til Det europæiske Råd i Stockholm afspejles de fremskridt, der er gjort i visse medlemsstater. Der er navnlig gjort fremskridt for så vidt angår udvikling på markedet for risikovillig kapital, skattepolitik til fordel for udgifter til erhvervsinvesteringer i FoU, hjælp til opdeling af Europas FoU-indsats og tilvejebringelse af et erhvervsmiljø, hvor innovation og teknologiske fremskridt får bedre vilkår. Ikke desto mindre har forbindelserne mellem videnskab og industri fortsat behov for en stor indsats. Af særlig relevans er Rådets rapport om Årsberetningen vedrørende strukturreformerne 2001 og Rapport fra Kommissionen om gennemførelsen af de overordnede økonomiske retningslinjer for 2000.

Det Europæiske Råd i Stockholm har navnlig tilsluttet sig målet om ved hjælp af handlingsplanen for risikovillig kapital at skabe et velfungerende marked for risikovillig kapital senest i 2003.